Flyselskabet Norwegian åbner den 2. april 2013 en rute mellem Aalborg og Oslo. Ruten vil have seks ugentlige afgange. Norwegians danske presse- og markedschef, Johan Bisgaard Larsen, er tilfreds med den nye rute: - Vi er rigtig glade for at kunne tilbyde vores nordjyske passagerer en ny, direkte rute til Oslo; en by, som ligger i naturskønne omgivelser. Omvendt er Aalborg den nordlige indgang til Jylland, og ruten giver samtidig nordmænd mulighed for at besøge nogle af Danmarks smukkeste områder som eksempelvis Skagen og Vesterhavet. Vi har løbende mærket stor efterspørgsel på netop denne rute, også fra Norge, så vores forventninger er store, siger Johan Bisgaard Larsen. I forvejen har Sun-Air flyvninger mellem Aalborg og Oslo.

Opsummering:
Nordjyderne får nu flere muligheder at vælge imellem, når de vil flyve til Oslo. Norwegian åbner nemlig en rute fra Aalborg.